Speváčka Madonna odložila turné, skončila na jednotke intenzívnej starostlivosti
Americká popová kráľovná Madonna odložila začiatok svojho nadchádzajúceho turné. Stalo sa tak potom, čo bola na jednotke intenzívnej starostlivosti kvôli vážnej bakteriálnej infekcii, uviedol v stredu podľa agentúry Reuters jej manažér. Turné mala začať 15. júla vo Vancouveri a ukončiť budúci rok v januári v Mexiku.
"Jej zdravotný stav sa zlepšuje, ale stále je v starostlivosti lekárov," napísal manažér Guy Oseary vo svojom vyhlásení na instagrame. "Očakáva sa, že sa plne zotaví," dodal s tým, že do nemocnice bola 64-ročná speváčka prijatá v sobotu.
"V tejto chvíli musíme pozastaviť všetky záväzky, čo zahŕňa aj turné," doplnil s tým, že čoskoro zoznámi fanúšikov s ďalšími detailmi aj novými dátami a rozpismi koncertov.
FOTO: Spacey čelí obvineniam zo sexuálneho napadnutia. Dvojnásobný držiteľ Oscara sa cíti byť nevinný
Konanie turné, ktoré malo byť oslavou jej viac ako 40-ročnej hviezdnej kariéry, oznámila Madonna tento rok v januári. Koncertná šnúra nesie názov Madonna: The Celebration Tour (Madonna: Oslavné turné).
Autorka hitov ako La Isla Bonita, Material Girl či Like a Prayer mala počas turné zavítať do viac ako tridsiatich miest. Najbližšie mala vystúpiť v Berlíne.